KOMISSION PÄÄTÖS,
tehty 6 päivänä syyskuuta 1996,
teknisiä ja tieteellisiä toimenpiteitä koskevista säännöistä klassisen sikaruton torjumiseksi ja yhteisön rahoitusosuudesta (Ainoastaan saksankielinen teksti on todistusvoimainen) (96/553/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on muutettuna päätöksellä 94/370/EY (2), ja erityisesti sen 20 artiklan,
sekä katsoo, että
klassinen sikarutto on vakava sikojen tartuntatauti, joka haittaa elävien sikojen, sianlihan ja tiettyjen sianlihavalmisteiden kauppaa,
klassista sikaruttoa esiintyy edelleen tietyillä yhteisön alueilla,
yhteisön toimenpiteistä klassisen sikaruton torjumiseksi 22 päivänä tammikuuta 1980 annetulla neuvoston direktiivillä 80/217/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, yhteisö otti käyttöön toimenpiteitä klassisen sikaruton hävittämiseksi alueeltaan,
tätä varten yhteisö sitoutuu välttämättömiin teknisiin ja tieteellisiin toimenpiteisiin sen varmistamiseksi, että olemassa olevassa yhteisön lainsäädännössä otetaan huomioon eläinten tuotantojärjestelmien sekä uusien taudinmääritysmenetelmien kehitys,
tässä yhteydessä on syytä määrätä yhteisön osallistumisesta niiden teknisten ja tieteellisten toimenpiteiden rahoitukseen, jotka liittyvät klassisen sikaruton epidemiologiaan,
äskettäisen klassisen sikaruton ilmaantumisen yhteydessä Saksassa kerätty aineisto ja tiedot ovat käytettävissä lisäanalyysiä varten,
Saksa teki aloitteen laajan tutkimuksen suorittamiseksi niiden tietojen ja aineiston pohjalta, jotka kerättiin vuosina 1993, 1994 ja 1995 esiintyneen sikaruton yhteydessä,
yhteisön rahoitustukea olisi myönnettävä Saksalle, jotta Hannoverin eläinlääketieteellisen koulun virusopin laitos ja Wusterhausenin epidemiologian laitos voivat jatkaa teknisiä ja tieteellisiä lisätutkimuksia,
valvonnan takia olisi sovellettava yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (4), sellaisena kuin se on viimeksi muutettuna asetuksella (ETY) N:o 2048/88 (5), 8 ja 9 artiklaa, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Sen varmistamiseksi, että erilaisissa karjanhoitojärjestelmissä pidettyjen sikojen klassisen sikaruton torjumista koskeva yhteisön lainsäädäntö perustuu parhaisiin käytettävissä oleviin teknisiin ja tieteellisiin tietoihin, yhteisö toteuttaa tarvittavat toimenpiteet viimeisistä klassisen sikaruton tapauksista saatujen epidemiologisten tietojen merkityksen sekä taudinmääritysmenetelmiä koskevan kehityksen määrittämiseksi.
2. Toteutettaviin toimenpiteisiin kuuluu:
a) Epidemiologian ja erityisesti klassisen sikaruttoviruksen levinneisyyden tutkiminen alueilla, jotka ovat lähellä tautipesäkettä.
b) Toimenpiteet sairauden torjumiseksi ja hävittämisen järjestämiseksi.
2 artikla
Yhteisö myöntää Saksalle taloudellista tukea Hannoverin eläinlääketieteellisen koulun virusopin laitoksen sekä Wusterhausenin epidemiologian laitoksen suorittamia teknisiä ja tieteellisiä tutkimuksia varten.
3 artikla
1. Hannoverin eläinlääketieteellisen koulun virusopin laitos sovittaa yhteen toiminnot ja tehtävät, joihin 1 artiklan 2 kohdassa viitataan.
2. Edellä 1 kohdassa tarkoitetun laitoksen on toimitettava komissiolle tekninen väliraportti 1 päivään heinäkuuta 1997 mennessä. Raportissa on oltava tiedot tämän päätöksen mukaisesti suoritetuista töistä ja saaduista tuloksista.
4 artikla
Edellä 2 artiklassa mainittua yhteisön taloudellista tukea myönnetään:
- 30 prosenttia liitteessä mainituista Saksalle aiheutuneista kustannuksista,
- 1 artiklan 2 kohdassa mainittujen toimenpiteiden täytäntöön panemiseksi 1 päivästä heinäkuuta 1996 31 päivään joulukuuta 1997 ja
- enintään 25 000 ecua.
5 artikla
Yhteisön taloudellista tukea maksetaan:
- 70 prosenttia ennakkona Saksan pyynnöstä,
- Loppusumma teknisten ja taloudellisten asiakirjojen esittämisen jälkeen. Asiakirjat on esitettävä ennen 1 päivää huhtikuuta 1998.
6 artikla
Asetuksen (ETY) N:o 729/70 8 ja 9 artiklaa sovelletaan soveltuvin osin.
7 artikla
Tämä päätös on osoitettu Saksan liittotasavallalle.
Tehty Brysselissä 6 päivänä syyskuuta 1996.